钦定古今图书集成/明伦汇编/官常典/第115卷 > 后汉
## 钦定古今图书集成/明伦汇编/官常典/第115卷 > 后汉

### 世祖建武五年春二月壬申封殷后孔安为殷绍嘉公

按：《后汉书光武本纪》云云。

〈注〉武帝封孔吉为殷绍嘉公。安即吉之裔也。

建武十三年。春二月庚午。以殷绍嘉公孔安为宋公
按《后汉书光武本纪》云云。

建武十四年。夏四月辛巳。封孔子后志。为褒成侯
按《后汉书光武本纪》云云。

〈注〉平帝封孔均为褒成侯。志，均子也。《古今注》曰：“志时为密令。”

按《兖州府志》：“建武十四年，以十七世孙志袭封褒成
侯，食邑二千户。”

### 明帝永平十五年封十八代孙孔损为褒成侯

按《后汉书明帝本纪》，不载。按《兖州府志》，“永平十五
年，以十八世孙损袭封褒成侯。损，志之子也。”

### 章帝元和二年东巡狩诏孔子后助祭幸鲁赐孔氏帛

按《后汉书章帝本纪》：元和二年“春二月丙辰，东巡狩。
丙子，诏曰：‘朕巡狩岱宗，柴望山川，告祠明堂，以章先
勋。其二王之后，先圣之裔，咸来助祭’。三月己丑，进幸
鲁。庚寅，祠孔子于阙里，及七十二弟子，赐褒成侯及
诸孔男女帛

### 和帝永元四年徙封褒成侯为褒亭侯

按《后汉书。和帝本纪》。不载按《兖州府志》，四年，“追封
孔子为褒尊侯，徙封褒成侯损为褒亭侯，食邑一千
户。”

### 安帝延光三年东巡会孔氏男女以十九代孙孔曜袭褒亭侯

按《后汉书安帝本纪》：延光三年“春二月丙子，东巡狩。
三月戊戌，祀孔子及七十二弟子于阙里，自鲁相令
丞尉及孔氏亲属妇女诸生悉会，赐褒亭侯以下帛
有差。”

按《兖州府志》：“是年以十九世孙曜袭封褒亭侯。曜，损
之子也。”

### 质帝本初元年以二十世孙孔完袭褒亭侯

按：《后汉书。质帝本纪》，不载。按《续文献通考》，“本初元
年，以二十代孙完曜子袭褒亭侯，早亡，无子，以母弟
赞之子羡袭封。”

### 桓帝元嘉三年诏选孔氏宗人置孔子庙百户卒史一人

按《后汉书桓帝本纪》，不载。　按《兖州府志鲁相置孔
子庙卒史碑》：司徒臣雄、司空臣戒稽首言，“鲁前相瑛
书言：诏书崇圣道，勉六蓺。孔子作《春秋》，制《孝经》，删述
五经，演《易》系辞，经纬天地，幽赞神明，故特立庙。褒成
侯四时来祠，事已即去。庙有礼器，无常人掌领，请置
百户卒史一人，典主守庙。春秋飨礼，财出王家钱，给
大酒直须报。谨问太常祠曹掾冯牟、史郭元。”辞对：“故
事，辟雍礼未行，祠先圣师侍祀者，孔子子孙太宰、太
祝令各一人，皆备爵；太常丞监祀，河南尹给牛羊豕
鸡各一，大司农给米。祠臣愚以为如瑛言，孔子大圣，
则象乾坤，为汉制作，先世所尊，祠用众牲，长吏备爵。
今欲加宠子孙，敬恭明祀，传于罔极。可许。臣请鲁相
为孔子庙置百户卒史一人，掌领礼器，出王家钱给
大酒直，他如故事。臣雄、臣戒、愚戆，诚惶诚恐，顿首顿
首，死罪死罪，臣稽首以闻。”制曰：“可。”元嘉三年三月二
十七日壬寅，司徒雄、司空戒下鲁相承书从事。下当
用者，选年四十以上，经通一蓺，杂试通利，能奉弘先
圣之礼，为宗所归者。如诏书到，言永兴元年六月甲
辰朔十日辛酉，鲁相平行长史事，下守长憻叩头死
罪敢言司徒、司空府。壬寅，诏书：为孔子庙置百户卒
史一人，掌主礼器，选年四十以上，经通一蓺杂试，能
奉弘先圣之礼，为宗所归者，平叩头叩头，死罪死罪。
谨按文书，守文学掾鲁孔龢师孔宪、户曹史孔览等
杂试龢修《春秋》严氏，通经高第。事亲至孝，能奉弘先
圣之礼，为宗所归。除龢补名，状如牒。平惶恐叩头死
罪，上司空府赞曰：“巍巍大圣，赫赫弥章。”相乙瑛，字少
卿，平原高唐人。令鲍叠，字文公，上党屯留人。政教稽
古，名重规矩。乙君察举，守宅除吏。孔子十九世孙麟
廉请置百户卒史一人。鲍君造作百户吏舍，“功垂无
穷。”

### 永寿二年复颜氏亓官氏族人繇发

按《后汉书。桓帝本纪》，不载。　按《兖州府志永寿二年
鲁相颜午碑》文。“圣母颜氏，圣配亓官氏，圣族之亲，礼
所宜异。复其邑中繇发”

### 延熹 年诏孔氏一人为鲁从事

按：《后汉书桓帝本纪》不载。按《阙里志》，“桓帝诏孔氏
一人为鲁从事，终汉世十有一人。延熹间二十代孙
浮、纲、承，俱东鲁督邮。”